Holger vidste godt, at det ikke var så smart, at han søndag gik sin vej i Tranum Klitplantage.

Det sagde Holger i hvert fald selv til en betjent, da han blev fundet, fortæller indsatsleder Flemming Bruun Jacobsen til TV2 News. - Holger sad stille og roligt og snakkede med politimanden i politibilen. Han gav udtryk for, at det nok ikke var så smart at gå sin vej, siger Flemming Bruun Jacobsen. Indsatslederen oplyser desuden, at Holger blev fundet fire-fem kilometer nord for det sted, han forsvandt. Ifølge Bruun Jacobsen i et område med mange vandhuller og kratbevoksning. Endnu ved politiet ikke, hvor Holger har sovet og opholdt sig, siden han blev væk. Men indsatslederen tilskriver Holgers gode fysik og årvågenhed æren for, at han nu igen er i god behold. /ritzau/